Na temelju članka 10. stavka 1. Pravilnika o financiranju udruga iz proračuna Grada Zagreba (Službeni glasnik Grada Zagreba 19/19, 18/21, 6/22 i 40/22) gradonačelnik Grada Zagreba objavljuje

|  |
| --- |
|  |
| **Javni natječaj za dodjelu financijskih potpora vrhunskom sportu iz Proračuna Grada Zagreba za 2023.** |
|  |

|  |
| --- |
| **1. PREDMET JAVNOG NATJEČAJA** |

Grad Zagreb objavljuje Javni natječaj za dodjelu financijskih potpora vrhunskom sportu iz Proračuna Grada Zagreba za 2023. godinu na koji mogu aplicirati gradski sportski savezi u sportovima prvog i drugog razreda sporta prema poretku pojedinačnih sportova po statusu u Programu javnih potreba u sportu Grada Zagreba za 2023. godinu i Klubovi gradskog značaja Grada Zagreba za dodjelu financijske potpore vrhunskom sportu.

Temeljni ciljevi Javnog natječaja su razvijanje i provođenje učinkovitih aktivnosti koje će pridonijeti razvoju sporta, a usmjerene su na sudjelovanje na sportskim natjecanjima, stvaranje sportskih rezultata i promociju Grada Zagreba na globalnoj razini, čime se stvara neposredna društvena korist za lokalnu zajednicu.

|  |
| --- |
| **2. VRSTA I VISINA FINANCIJSKE POTPORE** |

Financijska sredstva koja se dodjeljuju putem ovog Javnog natječaja odnose se na financiranje jednogodišnjih programa i projekata.

Jednogodišnje aktivnosti odnose se na aktivnosti čija provedba započinje prvi sljedeći dan nakon dana potpisivanja ugovora o financiranju, osim ako je ugovorom dogovoreno drugačije, a provode se u razdoblju od najdulje 12 mjeseci od dana početka provedbe.

Ukupno planirana vrijednost Javnog natječaja je 1.327.200,00 eura/ 9.999.788,40 kuna.

Najmanji iznos financijskih sredstava koji se može prijaviti i ugovoriti po pojedinom programu ili projektu je 7.000,00 eura/ 52.741,50 kuna, a najveći iznos koji se može prijaviti i ugovoriti po pojedinom programu ili projektu je 400.000,00 eura/ 3.013.800,00 kuna.

|  |
| --- |
| **3. TKO SE MOŽE PRIJAVITI NA JAVNI NATJEČAJ** |

Prihvatljivi su programi i projekti:

• gradskih sportskih saveza koji su prema statusu sportova u Programu javnih potreba u sportu Grada Zagreba za 2023. godinu svrstani u I. ili II. razred sporta. Gradski sportski savezi program predaju izričito za sportaše I. i II. kategorije prema kategorizaciji HOO-a/HPO-a/HSSG-a u olimpijskim sportovima, paraolimpijskim sportovima i olimpijskim sportovima gluhih.

• Klubovi gradskog značaja koji su sukladno posebnim kriterijima imenovani od strane Sportskog saveza Grada Zagreba za 2023. godinu.

|  |
| --- |
| **4. PRIHVATLJIVI TROŠKOVI** |

Javni natječaj se odnosi na financiranje troškova vezanih uz vrhunski sport, a koji troškovi već nisu podmireni kroz raspoređena sredstva Javnih potreba u sportu Grada Zagreba za 2023. godinu i/ili kroz sredstva javnih potreba u sportu nacionalne razine.

Troškovi se prvenstveno odnose na troškove zagrebačkih sportaša u pojedinačnim sportovima koji su prema statusu sportova u Programu javnih potreba u sportu Grada Zagreba za 2023. godinu svrstani u I. ili II. razred sporta te koji su kategorizirani u I. ili II. kategoriji prema kategorizaciji HOO-a/HPO-a/HSSG-a u olimpijskim sportovima, paraolimpijskim sportovima i olimpijskim sportovima za gluhe te koji su evidentni i potencijalni olimpijski i paraolimpijski kandidati za nastup na Olimpijskim i Paraolimpijskim igrama, kandidati za nastup na Olimpijskim igrama gluhih ili kandidati za nastup na velikim međunarodnim natjecanjima.

Za programe Klubova gradskog značaja prihvatljivi troškovi se odnose na ukupno prihvatljive troškove za Klubove gradskog značaja sukladno kriterijima Programa javnih potreba u sportu Grada Zagreba 2023. godine, a koji nisu u cijelosti obuhvaćeni osnovnim ugovorom odnosno ostali izravni troškovi nastali provođenjem predloženog programa ili projekta.

Prihvatljivi troškovi detaljno su opisani u Uputama za podnositelje prijava na Javni natječaj za dodjelu financijskih potpora vrhunskom sportu iz Proračuna Grada Zagreba 2023.

|  |
| --- |
| **5. UVJETI ZA PRIJAVU NA javni NATJEČAJ** |

Uvjeti Javnog natječaja su:

1. da je sportski savez ili sportski klub upisan u Registar udruga Republike Hrvatske ili u drugi odgovarajući registar i da ima registrirano sjedište u Gradu Zagrebu;
2. da je sportski savez ili sportski klub upisan u Registar neprofitnih organizacija;
3. da su osoba/e ovlaštene za zastupanje sportskog saveza ili sportskog kluba u mandatu;
4. da sportski savez ili sportski klub uredno ispunjava obveze iz svih prethodno sklopljenih ugovora i zaključaka o financiranju iz Proračuna Grada Zagreba;
5. da sportski savez ili sportski klub poštuje načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, imaju putem Registra neprofitnih organizacija, javno objavljen godišnji financijski izvještaj ili drugi financijski dokument za godinu koja prethodi objavi Javnog natječaja;
6. da sportski savez ili sportski klub prijavi najviše tri programa ili projekta na sve objavljene Javne natječaje za financiranje programa i projekata udruga iz Proračuna Grada Zagreba za 2023.;
7. da sportski savez ili sportski klub uredno plaća doprinose i poreze te druga davanja prema državnom proračunu i proračunu Grada Zagreba;
8. da sportski savez ili sportski klub ima organizacijske kapacitete i ljudske resurse za provedbu programa i projekata te da je solventan;
9. da se protiv odgovorne osobe sportskog saveza ili sportskog kluba (koja je potpisala obrasce za prijavu programa ili projekta i koja je ovlaštena potpisati ugovor o financiranju) i voditelja programa ili projekta ne vodi kazneni postupak;
10. da za program i projekt nisu u cijelosti već odobrena sredstva iz drugih izvora u tekućoj godini;
11. da prijava na Javni natječaj sadrži sve podatke, dokumentaciju i popunjene obrasce određene Javnim natječajem;

Dokaze o ispunjavanju uvjeta iz točaka 1. do 6. pribavlja gradsko upravno tijelo koje provodi Javni natječaj iz elektroničkih baza podataka.

|  |
| --- |
| **6. SADRŽAJ PRIJAVE I DODATNA DOKUMENTACIJA** |

**6.1** Prijava na Javni natječaj mora sadržavati:

1. A1- Prijavu na Javni natječaj ispunjenu elektroničkim putem; A2 – Izjava o partnerstvu; A3 - Podaci i rezultati Kluba gradskog značaja.
2. Priložena važeća rješenja HOO-a/HPO-a/HSSG-a o kategorizaciji za svakog sportaša/sportašicu u 2023.

Ukoliko prijava ima manje nedostatke koji ne utječu na sadržaj bitan za ocjenjivanje prijave od prijavitelja će se zatražiti naknadno dopunjavanje odnosno ispravljanje prijave potrebnim podacima ili prilozima u roku od 8 radnih dana od dana dostavljanja obavijesti. Prijavitelji koji u navedenom roku i na odgovarajući način dostave tražene podatke ili priloge smatrat će se da su podnijeli potpunu prijavu.

**6.2. Dodatna dokumentacija**

Od prijavitelja čije se prijave nalaze na prijedlogu liste za financiranje zatražit će se dodatna dokumentacija koju prijavitelji dostavljaju/prilažu kroz sustav ePrijavnice.

Dodatna dokumentacija kojom će se utvrditi ispunjavanje propisanih uvjeta Javnog natječaja je sljedeća:

1. Potvrda nadležne porezne uprave o nepostojanju duga prema državnom proračunu, ne

starija od 30 dana;

2. Potvrda trgovačkog društva Gradsko stambeno - komunalno gospodarstvo d.o.o. o

nepostojanju duga s osnove komunalne naknade, zakupa i najma, ne starija od 30 dana;

3. Dokaz o solventnosti podnositelja prijave (BON2, SOL2) ne stariji od 30 dana;

4. Uvjerenje da se protiv osobe ovlaštene za zastupanje sportskog saveza ili sportskog

kluba (koja je potpisala obrasce za prijavu programa ili projekta i koja je ovlaštena

potpisati ugovor o financiranju) i

voditelja programa ili projekta ne vodi kazneni postupak, ne starije od 30 dana;

5. A4 -Izjava o nepostojanju dvostrukog financiranja u 2023.;

Dodatnu dokumentaciju je potrebno dostaviti u roku od 8 radnih dana od dana dostavljanja obavijesti o zatraženom dostavljanju dodatne dokumentacije.

|  |
| --- |
| **7. NAČIN PRIJAVE** |

**7.1.** Prijava se podnosi isključivo u elektroničkom obliku putem on line servisa e-Pisarnice koji se nalazi na internetskim stranicama Grada Zagreba: [www.zagreb.hr](http://www.zagreb.hr) , poveznica: <https://e-pisarnica.zagreb.hr/ePisarnica/#/> .

Natječajna dokumentacija s Uputom za prijavitelje i Korisničkim uputama za rad s javnim dijelom modula e-Prijavnicedostupna je na internetskoj stranici Grada Zagreba [www.zagreb.hr](http://www.zagreb.hr).

**7.2.** Prijavu mora podnijeti osoba ovlaštena za zastupanje prijavitelja. Osoba ovlaštena za zastupanje prijavitelja treba aktivirati korisnički račun za pristup NIAS-u (Nacionalnom identifikacijskom i autentifikacijskom sustavu) kako da bi mogla pristupiti on line servisu e-Pisarnice i popuniti obrazac za prijavu – e-Prijavnica.

Iznimno, prijavu može podnijeti osoba kojoj je osoba ovlaštena za zastupanje prijavitelja dala suglasnost za podnošenje prijave na Javni natječaj za financiranje programa i projekata udruga iz Proračuna Grada Zagreba za 2023. Suglasnost mora biti potpisana od osobe ovlaštene za zastupanje udruge, ovjerena pečatom udruge i priložena uz prijavu na način da se kao poseban dokument učita u sustavu ePrijavnice u rubrici Ostali prilozi. Iz suglasnosti mora biti jasno vidljivo da je dana isključivo u svrhu prijave na javni natječaj za financiranje programa i projekata udruga iz Proračuna Grada Zagreba za 2023. uz navođenje područja koje se financira.

|  |
| --- |
| **8. ROK PODNOŠENJA PRIJAVE** |

Rok za podnošenje prijava na Javni natječaj je zaključno s **2. ožujkom 2023. godine do 16.00 sati.**

|  |
| --- |
| **9. PROGRAM I PROJEKT KOJI SE NEĆE RAZMATRATI** |

**9.1.** Razmatrat će se i ocjenjivati prijava koja zadovoljava sljedeće uvjete:

* da je podnesena u propisanom roku za podnošenje prijava;
* da je potpuna odnosno sadrži sve podatke, dokumentaciju i popunjene obrasce iz točke 6.1 ovog Javnog natječaja, da su dostavljeni dokazi, dokumentacija i obrasci čitljivi; odnosno da je prijava u dodatnom roku i na predviđeni način dopunjena ili ispravljena traženim podacima ili prilozima;
* da se ne odnosi na financiranje iz točke 3. ovog Javnog natječaja;
* da zadovoljava uvjete iz točke 5. podtočaka 1.-6. ovog Javnog natječaja;
* da je prijavljena na način propisan točkom 7.1 ovog Javnog natječaja;

**9.2.**  Popis prijava koje ne ispunjavaju uvjete iz točke 9.1. ovog Javnog natječaja bit će objavljen na internetskoj stranici Grada Zagreba u roku osam dana od dana utvrđivanja popisa. Podnositelji prijava koje ne ispunjavaju uvjete mogu, u roku osam dana od dana objavljivanja popisa, podnijeti prigovor gradonačelniku. Prigovor ne odgađa daljnju provedbu natječajnog postupka

|  |
| --- |
| **10. NAČIN PROCJENE I ODABIRA PROGRAMA I PROJEKATA** |

Programe i projekte koji su zadovoljili uvjete iz točke 9.1. ovog Javnog natječaja procjenjuje i boduje Povjerenstvo za ocjenjivanje prijavljenih programa i projekata prema kriterijima.

**10.1.** Opći kriteriji za procjenu programa i projekata prijavljenih na Javni natječaj su:

* kvaliteta sadržaja ponuđenog programa ili projekta (0 - 10 bodova);
* stručnost i profesionalno iskustvo nositelja programa ili projekta (0 – 5 bodova);
* važnost programa ili projekta za oblikovanje sportske ponude Grada Zagreba (0 - 5 bodova);
* iskazana financijska pomoć iz drugih izvora (0 – 5 bodova);
* izvršavanje ugovorenih i programskih obaveza iz prethodnih godina (0 – 5 bodova);

**10.2.** Posebni kriteriji za procjenu programa i projekata prijavljenih na Javni natječaj

su:

* provođenje programa ili projekta od interesa za Grad Zagreb s obzirom na povijest i tradiciju (0 – 20 bodova);
* nositelj programa ili projekta ima međunarodni rezultat najviše europske razine, trenutna pozicija na rang ljestvicama (0 – 20 bodova);
* provođenje programa ili projekta ima sportski, turistički i gospodarski značaj (0 – 20 bodova);

Posebni kriteriji za programe ili projekte klubova nositelja aktivnosti:

* Klub gradskog značaja jasno je iskazao da troškovi europskih (regionalnih) klupskih natjecanja nisu već u cijelosti pokriveni kroz raspoređena (ugovorena) sredstva i da troškovi mladih sportaša (ispod seniora) nisu u cijelosti pokriveni kroz raspoređena (ugovorena) sredstva (0 – 20 bodova);

Posebni kriteriji za programe ili projekte klubova saveza:

* Savez je jasno iskazao da su sportaši I. ili II. kategorije u olimpijskim/paraolimpijskim/olimpijskim sportovima gluhih, sportaši u pojedinačnim sportovima iz sportova koji su u programu Olimpijskih igara/Paraolimpijskih igara ili Olimpijskih igara gluhih (0 – 20 bodova).

Procjena i bodovanje programa i projekta provodi se na način kako je prikazano u Obrascu B1 koji je sastavni dio natječajne dokumentacije.

Od prijavitelja čije se prijave nalaze na prijedlogu liste za financiranje zatražit će se dodatna dokumentacija iz točke 6.2. ovog Javnog natječaja. Ako se provjerom dodatne dokumentacije utvrdi da prijavitelj ne ispunjava propisane uvjete Javnog natječaja neće biti predložen za odobravanje financijske potpore.

|  |
| --- |
| **11. NAČIN OBJAVE REZULTATA JAVNOG NATJEČAJA I PRAVO PRIGOVORA** |

Odluku o odobravanju i neodobravanju financijskih sredstava donosi gradonačelnik, a objavljuje gradsko upravno tijelo nadležno za pojedino područje financiranja, u roku od osam dana od dana donošenja, na internetskoj stranici Grada Zagreba.

Na odluku o odobravanju i neodobravanju financijskih sredstava podnositelji prijava imaju pravo prigovora. Prigovor se podnosi u pisanom obliku putem gradskog upravnog tijela nadležnog za područje financiranja, u roku od 8 dana od dana objave odluke. Prigovor se može podnijeti samo zbog povrede postupka odobravanja financijskih sredstava. Prigovor ne odgađa izvršenje navedene odluke niti daljnju provedbu natječajnog postupka. Odluku o prigovoru donosi gradonačelnik.

|  |
| --- |
| **12. POTPISIVANJE UGOVORA O FINANCIRANJU** |

Sa korisnikom financiranja kojem je odobrena financijska potpora Grad Zagreb će potpisati ugovor o financiranju programa ili projekta najkasnije 30 dana od dana objave odluke o financiranju.

Prije sklapanja ugovora o financiranju korisnik financiranja obvezan je dostaviti:

* za osobe koje će kroz provedbu projektnih aktivnosti biti u neposrednom kontaktu s

djecom Uvjerenje da se protiv osobe ne vodi kazneni postupak (ne starije od 30 dana)

te ispunjeni i potpisani obrazac Izjave o suglasnosti za uvid u kaznenu evidenciju (Izjava se dostavlja u dva potpisana primjerka - u originalu);

* Solemniziranu bjanko zadužnicu (u iznosu koji je jednak ili veći od ukupno odobrenog iznosa za provedbu programa ili projekta).

Ukoliko se uvidom u kaznenu evidenciju utvrdi da se osoba koja će kroz provedbu projektnih aktivnosti biti u kontaktu s djecom, nalazi u kaznenoj evidenciji, ta činjenica je prepreka za sklapanje ugovora o financiranju odnosno razlog za raskid ugovora.

Kada se tijekom provedbe projekta, koji je usmjeren na djecu kao potencijalne korisnike, pojave dodatni izvoditelji aktivnosti, korisnik financiranja s kojim je sklopljen ugovor o financiranju obvezan je dostaviti Gradu Zagrebu Uvjerenje da se protiv navedene osobe ne vodi kazneni postupak (ne starije od 30 dana) te ispunjeni i potpisani obrazac Izjave o suglasnosti za uvid u kaznenu evidenciju za navedene osobe , kako bi se izvršile naknadne provjere.

|  |
| --- |
| **13. MODEL PLAĆANJA** |

Financijska sredstva u iznosu do 15.000,00 eura/ 113.017,50 kuna isplaćuju se jednokratno, a financijska sredstva u iznosu većem od 15.000,00 eura/ 113.017,50 kuna isplaćuju se obročno do kraja tekuće godine na način i u roku određenom ugovorom o financiranju programa ili projekta.

|  |
| --- |
| **14. OSTALE INFORMACIJE** |

Sva pitanja u vezi s Javnim natječajem mogu se tijekom trajanja Javnog natječaja poslati na e-mail: [*gu-osm@zagreb.hr*](mailto:gu-osm@zagreb.hr) najkasnije 5 radnih dana prije isteka roka za predaju prijava na Javni natječaj. Pitanja s pripadajućim odgovorima nalazit će se, tijekom natječajnog roka, na web stranici Grada Zagreba [www.zagreb.hr](http://www.zagreb.hr) .

Uvjeti natječaja te način pribavljanja dokaza, partnerstvo, prihvatljivi i neprihvatljivi troškovi, sadržaj i način podnošenja prijave, dodatna pojašnjenja, dostava dodatne dokumentacije, donošenje odluke o dodjeli bespovratnih sredstva, podnošenje prigovora, ugovaranje kao i indikativni kalendar provedbe Javnog natječaja detaljno su opisani u Uputama za podnositelje prijava.

Cjelovita natječajna dokumentacija s Uputama za podnositelje prijava i Korisničkim uputama za rad s javnim dijelom modula ePrijavnicedostupna je na internetskoj stranici Grada Zagreba [www.zagreb.hr](http://www.zagreb.hr) .

Ovaj Javni natječaj objavljen je 30. siječnja 2023. na internetskoj stranici Grada Zagreba [www.zagreb.hr](http://www.zagreb.hr) .